UNkosikazi Joyce Mujuru Ucela Uxolo Ngokuthuka uNkomo
Umkhokheli weZimbabwe People First, elibunjwa ngabaxotshwa kuZanu PF, ucele uxolo ngokuthuka akwenza umuyi uNkomo emhlanganweni weRally owenzelwe koBulawayo
BULAWAYO — Umkhokheli webandla ele Zimbabwe People First, uNkosikazi Joyce Mujuru ucele uxolo ngokuthuka akwenza umuyi uMnumzana Joshua Nkomo emhlanganweni weRally webandla lakhe owenzelwe, eStanley Square koBulawayo ngoMgqibelo, wathi, yebo ubekubandla leZanu PF okweminyaka kodwa uze lamhla ukuzathi mayuyu lokuzokwakha kutsha ilizwe. UMujuru uthe uze ukuzokwakha ilizwe njalo inkethabetshabi emulini yakhe ayikho ngoba umnewabo ethethe eMaNdebeleni, kuthi indodakazi yakhe ithethwe eSpain, eyinye eManicaland, omunye umzukulu wakhe ethethwe eMasvingo. Uzame ukuchasisa udaba lokuthuka kwakhe umuyi uDokotela Joshua Nkomo waxolisa ngalokho wathi ezombusazwe labezindaba balakho ukukhulisa indaba ezincane zibe yinkalakatha zendaba. Waphatha indaba ezithize ezigoqela ukunyamalala kwemali yamadayimana i$15billion ethi ngabe ayinyamalalanga izigaba zelizwe ezilitshumi bezizathola US$1.9m kanye lobunzima obadalwa ngumbhuqazwe weGukurahundi. Ibandla lePeople Democratic Party lithumele iqula ebelikhokhelwa ngunobhala jikelele walo, umnumzana Gorden Moyo ukuzosekela iZPF. UMoyo uthi baze ukuzosekela uMujuru ngoba ebanxusile njalo ethe uyafisa ukusebenza labo. a Abalwa impi yenkululeko labo bathi bayamsekela uMujuru. UMnumzana Christopher Ndiweni obona ngezokulondolozwa kokuthula lezomvikela kuZPF uthi loba yena labanye balwa impi yokukhulula uzulu embusweni woncindezelo, ulusizi ngoba obusayo eselocuku ukwedlula abamhlophe. . Inkulungwane lenkulungwane zabantu baze ukuzosekela uMujuru, kunye labasuke eSouth Africa lapho umongameli weZPF athe uyadana ngendlela izizalwane zeZimbabwe eziphila ngakhona eGoli. UMujuru ucine ngokukhuthaza abantu ukuthi babambane bakhe ilizwe njalo wathi uyawusekela umbuso wezigaba ofunwa ngabantu beMandebeleni iDevolution of Power.